title: Решение на Съвета от 29 ноември 2010 година за подписване от името на Европейския съюз и временно прилагане на Протокола за определяне на възможностите за риболов и финансовата помощ, предвидени в Споразумението за партньорство в сектора рибарство между Европейската общност и Съюза Коморски острови

text:
               18.12.2010

               BG

               Официален вестник на Европейския съюз

               L 335/1

         РЕШЕНИЕ НА СЪВЕТА
   от 29 ноември 2010 година
   за подписване от името на Европейския съюз и временно прилагане на Протокола за определяне на възможностите за риболов и финансовата помощ, предвидени в Споразумението за партньорство в сектора рибарство между Европейската общност и Съюза Коморски острови
   (2010/783/ЕС)
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за функционирането на Европейския съюз, и по-специално член 43 във връзка с член 218, параграф 5 от него,
   като взе предвид предложението на Европейската комисия,
   като има предвид, че:

               (1)

               На 5 октомври 2006 г. Съветът прие Регламент (ЕО) № 1563/2006 относно сключването на Споразумение за партньорство в сектора рибарство между Европейската общност и Съюза Коморски острови (1).

               (2)

               Действието на приложения към това споразумение протокол изтича на 31 декември 2010 г.

               (3)

               Европейският съюз договори със Съюза на Коморските острови (наричан по-нататък „Коморските острови“) нов протокол, с който на корабите на ЕС се предоставят възможности за риболов във водите, над които Коморските острови упражняват суверенитет или юрисдикция в областта на рибарството. За да се избегне прекъсване на риболовните дейности на корабите на ЕС, член 13 от новия протокол предвижда временното му прилагане.

               (4)

               В резултат на преговорите на 21 май 2010 г. бе парафиран новият протокол към споразумението, който бе изменен с размяна на писма на 16 септември 2010 г.

               (5)

               Новият протокол следва да бъде подписан и прилаган временно до приключване на необходимите за сключването му процедури,

         ПРИЕ НАСТОЯЩОТО РЕШЕНИЕ:
   Член 1
   Подписването на Протокола за определяне на възможностите за риболов и финансовата помощ, предвидени в Споразумението за партньорство в сектора рибарство между Европейската общност и Съюза Коморски острови, се одобрява от името на Съюза, при условие за сключването на посочения протокол.
   Текстът на протокола е приложен към настоящото решение.
   Член 2
   Председателят на Съвета е оправомощен да посочи лицето (лицата), упълномощено(и) да подпише(ат) протокола от името на Европейския съюз, при условие за сключването му.
   Член 3
   Протоколът се прилага временно, в съответствие с член 13 от него, до приключване на необходимите за сключването му процедури.
   Член 4
   Настоящото решение влиза в сила в деня на приемането му.

      Съставено в Брюксел на 29 ноември 2010 година.

            За Съвета

            Председател

         K. PEETERS

      (1)  ОВ L 290, 20.10.2006 г., стр. 6.
    ---documentbreak---

               18.12.2010

               BG

               Официален вестник на Европейския съюз

               L 335/3

         ПРОТОКОЛ
   за определяне на възможностите за риболов и финансовата помощ, предвидени в Споразумението за партньорство в сектора рибарство между Европейската общност и Съюза Коморски острови
   Член 1
   Срок на прилагане и възможности за риболов
   1.   За период от 3 години възможностите за риболов, предоставени на корабите на Европейския съюз съгласно член 5 от Споразумението за партньорство в сектора рибарство, се определят, както следва:

               —

               сейнери за риба тон: 45 кораба,

               —

               кораби с парагади за улов на повърхността: 25 кораба.

         2.   Параграф 1 се прилага при спазване на разпоредбите на членове 5, 6, 8 и 9 от настоящия протокол.
   Член 2
   Финансова помощ. Начини на плащане
   1.   Финансовата помощ, посочена в член 7 от Споразумението за партньорство в сектора рибарство, се определя на 1 845 750 EUR за периода, посочен в член 1.
   2.   Финансовата помощ включва:

               а)

               годишна сума за достъп до изключителната икономическа зона (ИИЗ) на Коморските острови в размер на 315 250 EUR, която съответства на референтен тонаж от 4 850 тона годишно, и

               б)

               специална сума в размер на 300 000 EUR годишно, предназначена за подкрепа на прилагането на секторната политика на Коморските острови в областта на рибарството.

         3.   Параграф 1 се прилага при спазване на разпоредбите на членове 3, 4, 5 и 6 от настоящия протокол и на членове 12 и 13 от споразумението.
   4.   Финансовата помощ по параграф 1 се изплаща от Европейския съюз в размер на 615 250 EUR годишно за срока на прилагане на настоящия протокол, което съответства на общия размер на годишните суми, посочени в параграф 2, букви а) и б).
   5.   Ако общото количество на улова от корабите на Европейския съюз във водите на Коморските острови превиши 4 850 тона годишно, общият размер на годишната финансова помощ се увеличава с 65 EUR за всеки допълнителен тон улов. Същевременно общата годишна сума, изплащана от Европейския съюз, не може да надхвърля двукратния размер на сумата, посочена в параграф 2, буква а) (630 500 EUR). Когато уловът на кораби на Европейския съюз превиши количеството, съответстващо на удвоената обща годишна сума, дължимата сума за превишаващото това ограничение количество улов се изплаща през следващата година
   6.   Плащането за първата година се извършва най-късно 30 дни след влизането в сила на протокола и не по-късно от годишнината от влизането му в сила за следващите години.
   7.   Органите на Коморските острови са единствено компетентни във връзка с вземане на решения относно използването на финансовата помощ, посочена в параграф 2, буква а).
   8.   Целият размер на финансовата помощ, посочена в член 2, параграф 2 от настоящия протокол, се превежда по общата сметка на държавната хазна, открита в Централната банка на Коморските острови.
   9.   Сумата, съответстваща на посочената в член 2, буква б) финансова помощ, се прехвърля от тази обща сметка по сметка TR 5006, открита в Централната банка от Министерството, отговарящо за рибарството.
   Член 3
   Насърчаване на устойчив и отговорен риболов във водите на Коморските острови
   1.   Най-късно три месеца след влизане в сила на настоящия протокол страните се договарят в рамките на съвместния комитет, предвиден в член 9 от Споразумението за партньорство в сектора рибарство, за многогодишна секторна програма и подробни правила за прилагането ѝ, и по-конкретно за:

               —

               годишните и многогодишните насоки за използване на финансовата помощ, посочена в член 2, параграф 2, буква б);

               —

               годишните и многогодишните цели, които трябва да бъдат изпълнени, с оглед въвеждане на устойчив и отговорен риболов, като се вземат под внимание приоритетите, определени от Коморските острови в националната им политика в областта на рибарството или в други области, свързани или имащи въздействие върху въвеждането на отговорен и устойчив риболов;

               —

               критериите и процедурите за ежегодно оценяване на постигнатите резултати.

         2.   Всяко предложение за изменение на многогодишната секторна програма подлежи на одобрение от двете страни в рамките на съвместния комитет.
   3.   Всяка година Коморските острови вземат решение за добавяне, при необходимост, на допълнителна сума към частта от финансовата помощ, посочена в член 2, параграф 2, буква б), с цел изпълнението на многогодишната програма. Добавянето на такава сума се съобщава на Европейския съюз.
   4.   В случай че годишната оценка на резултатите от изпълнението на многогодишната секторна програма дава основания за това, Европейската комисия си запазва правото, след консултация с двете страни в рамките на съвместния комитет, да намали частта от финансовата помощ, посочена в член 2, параграф 2, буква б) от протокола, за да приведе отделената за изпълнение на програмата сума в съответствие с резултатите.
   Член 4
   Научно сътрудничество за отговорен риболов
   1.   Двете страни се задължават да насърчават отговорния риболов във водите на Коморските острови въз основа на принципа на недискриминация между различните флоти, извършващи риболов в тези води.
   2.   През периода, през който се прилага настоящият протокол, Европейският съюз и Съюзът на Коморските острови полагат усилия да наблюдават състоянието на риболовните ресурси в риболовната зона на Коморските острови.
   3.   Двете страни спазват препоръките и резолюциите на Комисията по рибата тон в Индийския океан (IOTC) и се задължават да насърчават сътрудничеството на подрегионално равнище във връзка с отговорното управление на рибарството.
   4.   В съответствие с член 4 от споразумението, въз основа на приетите в рамките на IOTC препоръки и резолюции и предвид на най-добрите налични научни становища, страните провеждат консултации в рамките на предвидения в член 9 от споразумението съвместен комитет, при необходимост след провеждане на научна среща и по взаимно съгласие, с оглед приемане на мерки за устойчиво управление на рибните ресурси по отношение на дейността на корабите на Европейския съюз.
   Член 5
   Коригиране на възможностите за риболов по взаимно съгласие
   Посочените в член 1 възможности за риболов могат да бъдат коригирани по взаимно съгласие, когато приетите от IOTC препоръки и резолюции потвърждават, че тази корекция гарантира устойчиво управление на рибните ресурси на Коморските острови. В такъв случай посочената в член 2, параграф 2, буква а) финансова помощ се коригира пропорционално и на принципа pro rata temporis. Въпреки това общата годишна сума на финансовата помощ, плащана от Европейския съюз, не може да надхвърля двукратния размер на сумата, посочена в член 2, параграф 2, буква а).
   Член 6
   Нови възможности за риболов
   1.   В случай че кораби на Европейския съюз имат интерес за извършване на риболовни дейности, които не са посочени в член 1, страните се консултират помежду си, преди евентуално да бъде дадено разрешение от органите на Коморските острови. Когато е целесъобразно, страните се договарят относно условията, приложими по отношение на тези нови възможности за риболов, и, ако е необходимо, изменят настоящия протокол и приложението към него.
   2.   Страните насърчават проучвателния риболов. За тази цел по искане на една от страните, същите се консултират помежду си и определят за всеки отделен случай биологичните видове, условията и всички други съответни параметри.
   3.   Страните извършват проучвателния риболов в съответствие с действащото законодателство на Коморските острови и съгласно постигнатите административни и научни договорености, ако съществуват такива. Разрешенията за проучвателен риболов се издават за срокове от не повече от шест месеца.
   4.   Когато страните считат, че проучвателните кампании са довели до положителни резултати, органите на Коморските острови могат, в рамките на заседание на предвидения в член 9 от споразумението съвместен комитет, да предоставят на флота на Европейския съюз възможности за риболов по отношение на нови видове до изтичането на действието на настоящия протокол. Финансовата помощ, посочена в член 2, параграф 2, буква а) от настоящия протокол, се увеличава съответно.
   Член 7
   Условия за риболовни дейности. Клауза за изключителни права
   1.   Без да се засяга член 6 от споразумението, риболовните кораби, плаващи под флага на държава-членка на Европейския съюз, могат да извършват риболовни дейности във водите на Коморските острови само ако притежават разрешение за риболов, издадено в рамките на настоящия протокол и съгласно описаните в приложението към него условия.
   2.   По отношение на категориите риболов, за които настоящият протокол не се прилага, и по отношение на проучвателния риболов, органите на Коморските острови могат да предоставят разрешения за риболов на корабите на Европейския съюз. Предоставянето на тези разрешения се урежда от законовите и подзаконовите актове на Съюза на Коморските острови със съгласието на двете страни.
   Член 8
   Спиране и преразглеждане на плащането на финансовата помощ
   1.   Финансовата помощ, посочена в член 2, параграф 2, букви а) и б), може да бъде преразгледана или спряна след провеждане на консултации в рамките на съвместния комитет, ако:

               а)

               провеждането на риболовни дейности в ИИЗ на Коморските острови е възпрепятствано от необичайни обстоятелства, различни от природни явления;

               б)

               в резултат на значителни промени в политическите насоки, довели до сключването на настоящия протокол, една от двете страни поиска преразглеждане на неговите разпоредби с оглед на евентуалното им изменение;

               в)

               Европейският съюз констатира на Коморските острови нарушение на съществени и основни елементи на правата на човека, предвидени в член 9 от споразумението от Котону.

         2.   Европейският съюз си запазва правото да спре, частично или изцяло, плащането на специалната финансова помощ, предвидена в член 2, параграф 2, буква б) от настоящия протокол:

               а)

               когато след оценка, извършена от съвместния комитет, постигнатите резултати не отговарят на програмата;

               б)

               в случай на неусвояване на тази финансова помощ.

         3.   Плащането на финансовата помощ се възобновява след консултация и постигане на съгласие на двете страни, веднага след възстановяване на положението, съществувало преди посочените в параграф 1 събития, и/или когато резултатите от финансовото изпълнение, посочени в параграф 2, го оправдават.
   Член 9
   Спиране на прилагането на протокола
   1.   Прилагането на настоящия протокол може да бъде спряно по инициатива на една от страните след провеждане на консултация в рамките на съвместния комитет, ако:

               а)

               провеждането на риболовни дейности в ИИЗ на Коморските острови е възпрепятствано от необичайни обстоятелства, различни от природни явления;

               б)

               в резултат на значителни промени в политическите насоки, довели до сключването на настоящия протокол, една от двете страни поиска преразглеждане на неговите разпоредби с оглед на евентуалното им изменение;

               в)

               Европейският съюз констатира на Коморските острови нарушение на съществени и фундаментални елементи на правата на човека, предвидени в член 9 от споразумението от Котону;

               г)

               не е извършено плащане от страна на Европейския съюз на финансова помощ, предвидена в член 2, параграф 2, буква а), по причини, различни от предвидените в член 8 от настоящия протокол;

               д)

               между двете страни възникне спор във връзка с тълкуването на настоящия протокол;

               е)

               една от страните не спазва разпоредбите на настоящия протокол.

         2.   Прилагането на протокола може да бъде спряно по инициатива на една от страните, ако спорът между последните бъде счетен за сериозен и проведените в рамките на съвместния комитет консултации не доведат до уреждане на спора по взаимно съгласие.
   3.   За спиране на прилагането на протокола е необходимо заинтересованата страна да нотифицира писмено за своето намерение най-малко три месеца преди датата, на която спирането ще породи действие.
   4.   В случай на спиране страните продължават да провеждат консултации помежду си с цел намирането на решение на спора по взаимно съгласие. При намиране на решение прилагането на протокола се възобновява и размерът на финансовата компенсация се намалява пропорционално и на принципа pro rata temporis съобразно срока, през който прилагането на протокола е било временно преустановено.
   Член 10
   Приложими разпоредби от националното законодателство
   1.   Дейностите на риболовните кораби на Европейския съюз, плаващи във водите на Коморските острови, се уреждат от приложимото право на Коморските острови, освен ако не е предвидено друго в Споразумението за партньорство в сектора рибарство, настоящия протокол и приложението и допълненията към него.
   2.   Органите на Коморските острови уведомяват Европейската комисия за всички промени или нови законодателни актове, които се отнасят до сектора на рибарството.
   Член 11
   Срок на действие
   Настоящият протокол и приложението към него се прилагат за срок от 3 години, считано от временното прилагане съгласно член 13, освен при денонсиране по реда на член 12.
   Член 12
   Денонсиране
   1.   В случай на денонсиране на настоящия протокол, заинтересованата страна нотифицира писмено другата за намерението си да денонсира протокола най-малко шест месеца преди датата, на която денонсирането ще породи действие.
   2.   С изпращането на посочената в предходния параграф нотификация започват консултации между страните.
   Член 13
   Временно прилагане
   Настоящият протокол и приложението към него се прилагат временно от датата на тяхното подписване.
   Член 14
   Влизане в сила
   Настоящият протокол и приложението към него влизат в сила на датата, на която страните се нотифицират взаимно за приключването на необходимите за това процедури.
   ПРИЛОЖЕНИЕ

      Условия за провеждане на риболовни дейности от кораби на Европейския съюз във водите на Коморските острови

   ГЛАВА I

      ПРОЦЕДУРА ЗА ПОДАВАНЕ НА ЗАЯВЛЕНИЯ И ЗА ИЗДАВАНЕ НА РАЗРЕШЕНИЯ ЗА РИБОЛОВ

      РАЗДЕЛ 1

      Издаване на разрешения за риболов

               1.

               Само отговарящи на изискванията кораби на Европейския съюз могат да получат разрешение за риболов във водите на Коморските острови.

               2.

               За да отговаря даден кораб на изискванията, корабособственикът, капитанът и самият кораб не трябва да имат наложена забрана за риболовни дейности на Коморските острови. Те трябва да са изправни по отношение на администрацията на Коморските острови, доколкото трябва да са изпълнили всички предходни задължения, произтичащи от риболовните им дейности на Коморските острови в рамките на сключени с Европейския съюз споразумения в областта на рибарството. Освен това те трябва да спазват разпоредбите на Регламент (ЕО) № 1006/2008 по отношение на разрешенията за риболов.

               3.

               Всички кораби на Европейския съюз, подаващи заявление за разрешение за риболов, трябва да са представлявани от агент, установен на Коморските острови. Името и адресът на агента се посочват в заявлението за издаване на разрешението за риболов.

               4.

               Компетентните органи на Европейския съюз представят на компетентните органи на Коморските острови заявление за всеки кораб, желаещ да извършва риболов съгласно споразумението, най-малко 20 дни преди началната дата на срока на валидност, за който се кандидатства.

               5.

               Заявленията се представят на компетентните органи на Коморските острови в съответствие с формуляра, чийто образец е даден в допълнение 1.

               6.

               Всяко заявление за разрешение за риболов се придружава от следните документи:

                           —

                           доказателство за извършено плащане на таксата за периода на валидност на разрешението,

                           —

                           всеки друг документ или удостоверение, което се изисква съгласно конкретните разпоредби, приложими в зависимост от вида кораб в съответствие с настоящия протокол.

               7.

               Таксата се плаща по сметката, посочена от органите на Коморските острови.

               8.

               Тя включва всички национални и местни такси, с изключение на пристанищните такси и разходите за обслужване.

               9.

               Разрешенията за риболов за всички кораби се издават на корабособствениците или на техните представители чрез Делегацията на Европейския съюз в Мавриций в срок от 15 дни от получаването на всички документи, посочени в точка 6 по-горе, от компетентните органи на Коморските острови.

               10.

               В случай че в момента на подписване на разрешението за риболов офисите на Делегацията на Европейския съюз са затворени, то се изпраща директно на корабния агент, с копие до Делегацията.

               11.

               Разрешението за риболов се издава на името на конкретен кораб и не може да бъде прехвърляно.

               12.

               По искане на Европейския съюз и при доказано наличие на непреодолима сила, разрешението за риболов за даден кораб се заменя с ново разрешение за риболов, издадено на името на друг кораб със сходни характеристики като тези на първия, без да се дължи нова такса.

               13.

               Собственикът на замествания кораб или негов представител връща обезсилено разрешение за риболов на компетентните органи на Коморските острови чрез Делегацията на Европейския съюз.

               14.

               Новото разрешение за риболов е валидно от датата на връщане на обезсиленото разрешение от корабособственика на компетентните органи на Коморските острови. Делегацията на Европейския съюз в Мавриций се уведомява за прехвърлянето на разрешението за риболов.

               15.

               Разрешението за риболов трябва да бъде съхранявано на борда във всеки един момент, без да се засягат разпоредбите на глава VI, точка 1 от настоящото приложение.

      РАЗДЕЛ 2

      Условия на разрешенията за риболов: такси и авансови плащания

               1.

               Разрешенията за риболов са валидни за период от една година. Те могат да бъдат подновявани.

               2.

               Таксата се определя на 35 EUR за тон улов във водите на Коморските острови.

               3.

               Разрешенията за риболов се издават, след като на компетентните национални органи се платят следните предварително определени суми:

                           —

                           3 700 EUR годишно на сейнер за риба тон, съответстващи на таксите, дължими за 106 тона годишен улов на риба тон и други подобни на тон видове;

                           —

                           2 200 EUR годишно на кораб с парагади за улов на повърхността, съответстващи на таксите, дължими за 63 тона годишен улов на риба тон и други подобни на тон видове.

               4.

               Окончателното отчитане на дължимите за рейса такси се изготвя от Европейската комисия най-късно до 31 юли следващата година въз основа на декларациите за улова, изготвени от всеки корабособственик и потвърдени от научните институти, отговарящи за проверка на данните за улова в държавите-членки, като например Institut de Recherche pour le Développement (IRD), Instituto Español de Oceanografia (IEO) и Instituto de Investigação das Pescas e do Mar (IPIMAR).

               5.

               Този окончателен отчет се изпраща едновременно до компетентния орган на Коморските острови и до корабособствениците.

               6.

               Всички допълнителни плащания се извършват от корабособствениците към компетентните национални органи на Коморските острови най-късно до 30 август на следващата година по сметката, посочена в раздел 1, точка 7 на настоящата глава.

               7.

               Ако обаче сумата при окончателното отчитане е по-ниска от авансово платената сума, посочена в точка 3 на настоящия раздел, съответният остатък не се възстановява на корабособственика.

      РАЗДЕЛ 3

      Помощни кораби

               1.

               Помощните кораби трябва да притежават разрешения съгласно разпоредбите и условията, предвидени в законодателството на Коморските острови.

               2.

               Не трябва да се изисква такса за разрешенията, издавани на помощните кораби. Последните трябва да плават под флага на държава-членка на Европейския съюз или да са част от европейско дружество.

               3.

               Компетентните органи на Коморските острови редовно изпращат на Комисията списък на тези разрешения чрез Делегацията на ЕС в Мавриций.

         ГЛАВА II

      РИБОЛОВНИ ЗОНИ

   За да се избегнат отрицателните ефекти върху непромишления риболов във водите на Коморските острови, на корабите на Европейския съюз не се разрешава риболов в границите от 10 морски мили около всеки остров и в радиус от 3 морски мили от устройствата за струпване на рибата (DCP), поставени от министерството, отговарящо за рибарството на Коморските острови, чието разположение е било съобщено на представителя на Европейския съюз в Мавриций.
   Тези разпоредби могат да бъдат преразгледани от съвместния комитет, посочен в член 9 от споразумението.
   ГЛАВА III

      НАБЛЮДЕНИЕ И НАДЗОР

      РАЗДЕЛ I

      Режим на регистрация на улова

               1.

               Всички кораби, на които е разрешено да извършват риболов във водите на Коморските острови в рамките на споразумението, са длъжни да съобщават улова си на Министерството, отговарящо за рибарството на Коморските острови, в съответствие със следните правила:

                           1.1.

                           Европейските кораби, които имат разрешение за риболов във водите на Коморските острови, попълват ежедневно корабен дневник на IOTC за улов на риба тон (допълнения 2 и 3) за всеки рейс, осъществен във водите на Коморските острови. Корабният дневник се попълва дори и при липса на улов.

                           1.2.

                           Копията от корабния дневник на IOTC за улов на риба тон се изпращат също на научните институти, посочени в глава I, раздел 2, точка 4.

               2.

               Изразът „Извън ИИЗ на Коморските острови“ се вписва задължително в корабния дневник за периодите, през които съответният кораб не е бил във водите на Коморските острови.

               3.

               Формулярите се попълват четливо и се подписват от капитана на кораба.

               4.

               При неспазване на разпоредбите на настоящата глава правителството на Коморските острови си запазва правото да спре действието на разрешението за риболов на кораба, по отношение на който са установени нередности, до приключването на процедурата и да наложи на корабособственика санкцията, предвидена в действащата нормативна уредба на Коморските острови. Европейската комисия се уведомява за това.

               5.

               В декларациите се посочва количеството на улова, осъществен от кораба при всеки рейс. Те се предават на Министерството, отговарящо за рибарството на Коморските острови, на електронен носител с копие до Европейската комисия в края на всеки рейс, и при всички случаи преди корабът да напусне водите на Коморските острови. До кораба се изпраща незабавно електронно потвърждение за получаване и от двата адресата, с копие един до друг.

               6.

               Оригиналите на изпратените по електронен път декларации по време на годишния период на валидност на разрешението по смисъла на глава I, раздел 2, точка 1 от настоящото приложение се изпращат на министерството, отговарящо за рибарството на Коморските острови, на хартиен носител в срок от 45 дни от края на последния рейс, извършен през този период. Едновременно с това се изпращат копия на хартиен носител до Европейската комисия.

               7.

               Двете страни правят всичко необходимо, за да въведат система за деклариране на улова, основана изключително на електронен обмен на всички данни; за целта двете страни трябва да предвидят бърза замяна на декларацията за улов на хартиен носител с декларация за улов в електронен формат.

               8.

               В случай на техническа неизправност след въвеждането в действие на системата за електронни декларации за улов, докладването за улова се извършва в съответствие с предходните точки 5 и 6 до възстановяване работата на системата.

      РАЗДЕЛ 2

      Съобщаване на улова, влизане и напускане на водите на Коморските острови

               1.

               За целите на настоящото приложение времетраенето на един рейс на кораб на Европейския съюз се определя, както следва:

                           —

                           или периода между влизането и напускането на водите на Коморските острови;

                           —

                           или периода между влизането във водите на Коморските острови и трансбордирането;

                           —

                           или периода между влизането във водите на Коморските острови и разтоварването на суша в Коморските острови.

               2.

               Европейските кораби уведомяват отговорните за контрола на риболова органи на Коморските острови най-малко 3 часа предварително за намерението си да влязат или да напуснат водите на Коморските острови.

               3.

               При уведомяване за влизане и/или напускане, корабите съобщават също своето местоположение, както и обема и видовете улов на борда. Препоръчително е уведомяването да се извършва по електронен път съгласно образеца в допълнение 4 или, при невъзможност, по факс с потвърждения за получаване, изпратени до кораба. В случай на неизправност това уведомяване се извършва чрез радиовръзка.

               4.

               Кораб, който извършва риболовна дейност, без да е информирал компетентния орган на Коморските острови, се счита за кораб без разрешение за риболов.

               5.

               Адресът на електронната поща, номерата на факса и телефона, както и радиокоординатите се съобщават при издаване на разрешението за риболов.

      РАЗДЕЛ 3

      Трансбордирания и разтоварвания

               1.

               Всички европейски кораби, желаещи да осъществят трансбордиране или разтоварване на улов във водите на Коморските острови, извършват тази операция на рейд до пристанищата на Коморските острови.

                           1.1.

                           Собствениците на тези кораби съобщават на компетентните органи на Коморските острови, най-малко 24 часа предварително, следните данни:

                                       —

                                       имената на корабите, които ще извършват трансбордиране или разтоварване;

                                       —

                                       името на транспортния товарен кораб;

                                       —

                                       тонажа на улова по видове, който ще се трансбордира или разтоварва;

                                       —

                                       датата на трансбордиране или разтоварване;

                                       —

                                       получателя на разтоварения улов.

               2.

               Трансбордирането и разтоварването се считат за напускане на водите на Коморските острови. Поради това корабите трябва да предоставят на компетентните органи на Коморските острови декларации за улова и да ги уведомят дали ще продължат риболова или ще напуснат водите на Коморските острови.

               3.

               Всяка друга операция по трансбордиране или разтоварване, която не е предвидена в горните точки, е забранена във водите на Коморските острови. Всяко лице, което нарушава тази разпоредба, подлежи на санкциите, предвидени от действащата нормативна уредба на Коморските острови.

      РАЗДЕЛ 4

      Сателитно наблюдение

   Европейските кораби се наблюдават, наред с другото, от системата за сателитно наблюдение, без дискриминация и в съответствие със следните разпоредби.

               1.

               За целите на сателитното наблюдение географските координати на границите на риболовната зона на Коморските острови се съобщават на представителите или агентите на корабособствениците и на центровете за наблюдение на риболова на държавите на флага.

               2.

               Страните обменят информация относно адресите https и спецификациите, използвани при електронните съобщения между техните центрове за наблюдение, съгласно условията, определени в точки 4 до 6. Тази информация включва, доколкото е възможно, имената, телефонните, телексните и факсовите номера и електронните адреси, които могат да се използват за обща комуникация между центровете за наблюдение.

               3.

               Допустимото отклонение при определяне на местоположението на корабите е под 500 m, с доверителен интервал от 99 %.

               4.

               Когато кораб, който извършва риболов съгласно споразумението между ЕС и Коморските острови и е обект на сателитно наблюдение в съответствие със законодателството на Европейския съюз, навлезе в риболовната зона на Коморските острови, последващите доклади за местоположението се предават незабавно от центъра на наблюдение на държавата, под чийто флаг плава корабът, на центъра за наблюдение на риболова на Коморските острови (CNCSP) на интервали, не по-дълги от 2 часа. Тези съобщения се обозначават като „доклади за местоположението“.

                           4.1.

                           Честотата на предаване на данни може да бъде променена най-много до интервали, не по-дълги от 30 минути, когато има сериозни доказателства, че корабът е в нарушение.

                           4.2.

                           Тези доказателства се предоставят от CNCSP на центъра за наблюдение на държавата на флага и на Европейската комисия. Към тях се прилага искането за промяна на честотата на изпращане на данни. Веднага след получаване на искането центъра за наблюдение на държавата на флага изпраща данните на CNCSP в реално време.

                           4.3.

                           CNCSP незабавно уведомява центъра за наблюдение на държавата на флага и Европейската комисия за края на процедурата на инспекция.

                           4.4.

                           Центърът за наблюдение на държавата на флага и Европейската комисия биват информирани относно последващите действия във връзка с всяка процедура за инспекция, основаваща се на специалното искане.

               5.

               Съобщенията, посочени в точка 4, се предават по електронен път във формат https, без допълнителен протокол. Съобщенията се предават в реално време, в представения в таблица формат в допълнение 4.

                           5.1.

                           Забранено е корабите да изключват апарата за сателитно наблюдение, когато извършват дейност във водите на Коморските острови.

               6.

               При техническа неизправност или повреда на инсталирания на борда на риболовния кораб апарат за постоянно сателитно наблюдение, капитанът своевременно изпраща на центъра за наблюдение на държавата на флага предвидените в точка 4 сведения. При тези обстоятелства е необходимо да се изпраща доклад за местоположението на всеки 4 часа, докато корабът е във водите на Коморските острови.

                           6.1.

                           Този общ доклад за местоположението включва ежечасните позиции, регистрирани от капитана на кораба през тези четири часа.

                           6.2.

                           Центърът за наблюдение на държавата на флага или самият кораб предават незабавно тези съобщения на CNCSP.

                           6.3.

                           При необходимост или съмнения компетентните органи на Коморските острови могат да поискат от центъра за наблюдение на държавата на флага допълнителни сведения по отношение на даден кораб.

               7.

               Повреденото оборудване се ремонтира или заменя веднага след като корабът приключи пътуването с цел риболов, във всеки случай в рамките на най-много един месец. След този краен срок въпросният кораб не може да предприема други пътувания с цел риболов, докато оборудването не се ремонтира или замени.

               8.

               Софтуерните и хардуерните елементи на системата за сателитно наблюдение трябва да са осигурени срещу външна намеса, т.е. да не позволяват въвеждането или извеждането на неверни позиции и да не могат да бъдат подвеждани. Системата трябва да бъде напълно автоматизирана и да функционира непрекъснато, независимо от условията на околната среда. Забранява се унищожаване, повреждане, изваждане от действие или намеса във функционирането на устройството за сателитно наблюдение.

                           8.1.

                           Капитанът на кораба гарантира по-специално:

                                       —

                                       данните да не се изменят по никакъв начин;

                                       —

                                       да не се заглушава(т) по никакъв начин антената или антените, свързана(и) с устройството за сателитно наблюдение;

                                       —

                                       да не се прекъсва по никакъв начин електрическото захранване на устройството за сателитно наблюдение;

                                       —

                                       устройството за наблюдение на кораби да не се отстранява от кораба или от мястото, където е монтирано първоначално;

                                       —

                                       да се уведомяват незабавно компетентните органи на Коморските острови за всяка подмяна на устройството за сателитно наблюдение на кораби.

                           8.2.

                           Всяко нарушение на горепосочените задължения може да доведе до подвеждане на капитана под отговорност съгласно законовите и подзаконовите разпоредби на Коморските острови, при условие че корабът плава във водите на Коморските острови.

               9.

               Центровете за наблюдение на държавите на флага следят движението на своите кораби във водите на Коморските острови. В случай че наблюдението на корабите не се извършва съобразно предвидените условия, CNCSP се информира незабавно за това и от момента на установяване на несъответствието се прилага процедурата, предвидена в точка 6.

               10.

               Центровете за наблюдение на държавите на флага и CNCSP си сътрудничат, за да гарантират прилагането на тези разпоредби. Ако CNCSP установи, че дадена държава на флага не предава данните, посочени в точка 4, другата страна бива информирана незабавно. Последната изпраща отговор в срок от 24 часа от получаване на уведомлението, като информира CNCSP относно причините за непредаването и посочва разумен срок за спазване на тези разпоредби. В случай на неизпълнение в определения срок, двете страни решават спора писмено или както е предвидено в точка 14 по-долу.

               11.

               Данните от наблюдението, съобщавани на другата страна в съответствие с настоящите разпоредби, са предназначени единствено за упражняване на контрол и наблюдение от страна на органите на Коморските острови на флота на Европейския съюз, извършващ риболовна дейност в рамките на споразумението в областта на рибарството между ЕС и Коморските острови. Тези данни не могат да се предават при никакви обстоятелства на трети лица.

               12.

               С оглед прилагането на настоящите разпоредби, страните се споразумяват при поискване да обменят информация във връзка с оборудването за сателитно наблюдение, с цел проверка на съответствието на всеки елемент от оборудването с изискванията на другата страна.

               13.

               Страните се споразумяват да преразглеждат настоящите разпоредби, когато това е уместно, по-специално в случай на неправилно функциониране или аномалии, свързани с корабите. Компетентният орган на Коморските острови уведомява държавата на флага за тези случаи най-малко 15 дни преди заседанието за преразглеждане.

               14.

               Всеки спор относно тълкуването или прилагането на настоящите разпоредби е предмет на консултации между страните в рамките на съвместния комитет, предвиден в член 9 от споразумението между Европейския съюз и Съюза на Коморските острови.

         ГЛАВА IV

      МОРЯЦИ НА БОРДА НА КОРАБИТЕ

               1.

               Всеки кораб на Европейския съюз взема на борда си за своя сметка най-малко 1 квалифициран коморски моряк по време на кампания във водите на Коморските острови.

               2.

               Корабособствениците полагат усилия да вземат допълнителен брой моряци от страните от АКТБ.

               3.

               Корабособствениците са свободни да избират моряците, които вземат на борда на корабите си, от имената в списъка, предоставен от компетентния орган на Коморските острови.

               4.

               Корабособственикът или неговият представител съобщават на компетентния орган на Коморските острови имената на местните моряци, взети на борда на съответния кораб, като посочват тяхната длъжност в екипажа.

               5.

               Декларацията на Международната организация на труда (МОТ) за основните принципи и права в областта на труда се прилага по право за взетите от корабите на Европейския съюз моряци. Това се отнася по-специално за свободата на сдружаване и ефективното признаване на правото на работниците на колективно договаряне и за премахване на дискриминацията в областта на заетостта и упражняването на професия.

               6.

               Договорите за наемане на работа на моряците, копие от които се предоставя на подписалите ги, се изготвят между представителя(ите) на корабособствениците и моряците и/или техните синдикати или представители, при консултация с компетентния орган на Коморските острови. Тези договори гарантират на моряците възможността да се ползват от приложимия за тях режим на социална сигурност, включително застраховка „Живот“, за заболяване и за злополука.

               7.

               Заплащането на моряците от АКТБ е за сметка на корабособствениците. То се определя по взаимно съгласие между корабособствениците или техните представители и моряците и/или синдикатите им или техни представители. Същевременно условията на заплащане на моряците от АКТБ не могат да бъдат по-лоши от тези, приложими за екипажите от техните съответни държави, и при никакви обстоятелства няма да бъдат под стандартите на МОТ.

               8.

               Всеки моряк, нает на борда на кораб на Европейския съюз, трябва да се яви пред капитана на определения кораб в деня преди предложената за качването му на борда дата. При неявяване на моряка в предвидения ден и час за качване, корабособственикът автоматично се освобождава от задължението си да вземе този моряк на борда.

               9.

               Когато на борда на кораба не се вземат местни моряци по причини, различни от причината, посочена в предходната точка, собствениците на съответните кораби са длъжни да платят за всеки ден от рейса във водите на Коморските острови предварително определена сума в размер на 20 EUR/ден на кораб. Плащането на тази сума се извършва в сроковете, определени в глава I, раздел 2, точка 6 от настоящото приложение.

               10.

               Тази сума се използва за обучение на местни моряци и се плаща по сметката, посочена от органите на Коморските острови.

         ГЛАВА V

      НАБЛЮДАТЕЛИ

               1.

               Корабите с разрешение за риболов във водите на Коморските острови в рамките на споразумението вземат на борда си наблюдатели, определени от органите, отговарящи за рибарството на Коморските острови, при посочените по-долу условия.

                           1.1.

                           По искане на министерството, отговарящо за рибарството на Коморските острови, корабите за риба тон вземат на борда си наблюдател, назначен от министерството, за да проверява улова от водите на Коморските острови.

                           1.2.

                           Компетентният орган на Коморските острови съставя списък на корабите, определени да вземат на борда си наблюдател, както и списък на определените наблюдатели. Тези списъци се поддържат актуални. Те се изпращат на Европейската комисия веднага след съставянето им и на всеки три месеца след актуализирането им.

                           1.3.

                           Компетентният орган на Коморските острови информира заинтересованите корабособственици или техните представители за името на наблюдателя, определен да бъде взет на борда на техния кораб, в момента на издаване на разрешението за риболов или не по-късно от 15 дни от планираната дата за вземане на наблюдателя на кораба.

               2.

               Времето, прекарано на борд от наблюдатели, е един рейс. При изрично искане от компетентните органи на Коморските острови обаче, това пребиваване на борда може да продължи няколко рейса в зависимост от средната продължителност на рейсовете за даден кораб. Това искане се отправя от компетентните органи на Коморските острови, когато се съобщава името на наблюдателя, определен да се качи на борда на съответния кораб.

               3.

               Условията, при които на борда се вземат наблюдатели, се договарят по взаимно съгласие между корабособственика или неговия представител и органите на Коморските острови.

               4.

               Наблюдателите се вземат на борда в пристанище, избрано от корабособственика, в началото на първия рейс във водите на Коморските острови след съобщаването на списъка на определените кораби.

               5.

               В срок от две седмици и с десетдневно предизвестие съответните корабособственици съобщават в кои пристанища на Коморските острови и на кои дати възнамеряват да вземат наблюдатели на борда.

               6.

               Когато на борда се вземат наблюдатели в чужда държава, транспортните им разходи се поемат от корабособственика. Ако кораб с наблюдател от Коморските острови на борда напусне водите на Коморските острови, трябва да се предприемат всички мерки за осигуряване възможно най-бързото връщане на наблюдателя в Коморските острови за сметка на корабособственика.

               7.

               Ако наблюдателят не се яви на датата и часа или най-късно до дванайсет часа след договорения за качването му на борда час, корабособственикът автоматично се освобождава от задължението си да вземе на борда този наблюдател.

               8.

               На борда наблюдателите се третират като офицери. Те изпълняват следните задачи:

                           8.1.

                           наблюдават риболовните дейности на корабите;

                           8.2.

                           проверяват местоположението на корабите, извършващи риболовни операции;

                           8.3.

                           отбелязват използваните риболовни уреди;

                           8.4.

                           проверяват записаните в корабния дневник данни за улова във водите на Коморските острови;

                           8.5.

                           проверяват процентите на прилова и изчисляват ориентировъчно изхвърлените количества улов от видовете риба, ракообразни и главоноги, които са предмет на търговия;

                           8.6.

                           докладват данните за риболова по радиостанция, включително количеството улов и прилов на борда.

               9.

               Капитаните правят всичко, което е по възможностите им, за да осигурят физическата безопасност и доброто отношение към наблюдателите при изпълнение на техните задължения.

               10.

               На наблюдателите се предоставят всички условия, необходими за изпълнение на функциите им. Капитанът им осигурява достъп до комуникационните средства, необходими за изпълнението на задълженията им, до документите, непосредствено свързани с риболовни дейности на кораба, включително по-специално корабния дневник и навигационния дневник, и до частите на кораба, необходими за улесняване на изпълнение на задачите в качеството им на наблюдатели.

               11.

               По време на престоя си на борда наблюдателите:

                           11.1.

                           предприемат необходимите мерки, за да гарантират, че пребиваването им на борда и присъствието им на кораба нито прекъсват, нито пречат на риболовните операции,

                           11.2.

                           опазват материалите и оборудването на борда, както и поверителността на всички документи, принадлежащи на въпросния кораб.

               12.

               В края на периода на наблюдение и преди да напуснат кораба, наблюдателите изготвят доклад за дейността си, предназначен за предаване на компетентните органи на Коморските острови, с копие до Европейската комисия. Те го подписват в присъствието на капитана, който може да добави или да поиска да бъдат добавени всякакви забележки, считани за необходими и последвани от подписа на капитана. Копие от доклада се връчва на капитана, когато научният наблюдател слезе на брега.

               13.

               Разходите за настаняване и прехрана на наблюдателите се поемат от корабособственика при условията, предвидени за офицерите, в съответствие с възможности на кораба.

               14.

               Заплатата и социалните осигуровки за наблюдателя се поемат от компетентните органи на Коморските острови.

         ГЛАВА VI

      КОНТРОЛ

   Европейските риболовни кораби спазват мерките и препоръките, приети от Комисията по рибата тон в Индийския океан (IOTC) относно риболовните съоръжения и техните технически спецификации, както и всички други технически мерки, приложими към риболовните им дейности.
   1.   Списък на корабите

               1.1.

               Европейският съюз поддържа актуализиран списък на корабите, на които е издадено разрешение за риболов в съответствие с разпоредбите на настоящия протокол. Този списък се съобщава на отговорните за контрола на риболова органи на Коморските острови веднага след изготвянето му и впоследствие — при всяко негово актуализиране.

               1.2.

               Корабите на Европейския съюз могат да бъдат включени в посочения в предходната точка списък веднага след получаване на уведомлението за плащането на аванса, посочен в глава I, раздел 2, точка 3 от настоящото приложение. В този случай заверено копие от списъка може да бъде получено от корабособственика и да се съхранява на борда вместо разрешение за риболов, докато то бъде издадено.

         2.   Процедури за контрол

               2.1.

               Капитаните на корабите на Европейския съюз, извършващи риболовни дейности във водите на Коморските острови, осигуряват достъп и оказват съдействие при изпълнение на задълженията на всеки служител, отговарящ за инспекцията и контрола на риболовните дейности на Коморските острови.

               2.2.

               Присъствието на борда на тези служители не превишава необходимото за изпълнение на техните задачи време.

               2.3.

               След всяка инспекция и проверка, на капитана на кораба се предоставя копие от доклада за инспекцията.

               2.4.

               Без да се засяга законодателството на Коморските острови, за да се улеснят процедурите за безопасна инспекция, качването на борда трябва да се извършва по такъв начин, че инспекционните платформи и инспекторите да са означени като служители, упълномощени от Коморските острови.

               2.5.

               Капитаните на европейски кораби, извършващи операции по разтоварване или трансбордиране в пристанище на Коморските острови, позволяват и улесняват контрола на тези операции от страна на инспекторите на Коморските острови.

         ГЛАВА VII

      КАЧВАНЕ НА БОРДА ЗА ПРОВЕРКА

   1.   Качване на борда за проверка

               1.1.

               В срок от 24 работни часа компетентните органи на Коморските острови уведомяват Европейската комисия и държавата на флага на кораба за всяко качване на борда за проверка и наложена санкция на европейски кораб във водите на Коморските острови.

               1.2.

               Европейската комисия получава също така и кратък доклад относно обстоятелствата и причините, довели до качването на борда за проверка.

         2.   Протокол от качване на борда за проверка

               2.1.

               След съставяне на протокол с констатации от страна на компетентния орган на Коморските острови капитанът на кораба го подписва.

               2.2.

               Този подпис не засяга правата на капитана или каквато и да е защита, която той може да предприеме по отношение на предполагаемото нарушение.

               2.3.

               Капитанът отвежда кораба до пристанището, указано от органите на Коморските острови. В случай на незначителни нарушения компетентният орган на Коморските острови може да позволи на проверявания кораб да продължи своите риболовни дейности.

         3.   Консултация в случай на качване на борда за проверка

               3.1.

               Преди да разгледа възможността за налагане на каквато и да е мярка по отношение на капитана или екипажа на кораба или по отношение на товара и оборудването, с цел различна от тази за съхраняване на доказателства във връзка с предполагаемото нарушение, в рамките на един работен ден от получаването на посочената по-горе информация се провежда заседание за консултации между Европейската комисия и компетентните органи на Коморските острови с евентуалното участие на представител на засегнатата държава-членка.

               3.2.

               На това заседание страните обменят документи или информация, които биха могли да бъдат от полза при изясняването на обстоятелствата около констатираните факти. Корабособственикът или неговият представител бива информиран за резултата от проведеното заседание, както и за всички мерки, произтичащи от извършеното качване на борда за проверка.

         4.   Уреждане на спорове, свързани с качването на борда за проверка

               4.1.

               Преди започване на съдебна процедура се търси уреждане на въпроса относно предполагаемото нарушение по взаимно съгласие. Тази процедура приключва най-късно до три работни дни след качването на борда за проверка.

               4.2.

               В случай на уреждане по взаимно съгласие размерът на глобата се определя съгласно законодателството на Коморските острови. Този размер се регистрира, подписва и изпраща на Европейската комисия и на държавата на флага.

               4.3.

               Ако въпросът не е могъл да бъде уреден по взаимно съгласие и бъде предаден на компетентния съдебен орган, корабособственикът предлага банкова гаранция, покриваща разходите по качването на борда за проверка, глобите и обезщетението, платими от лицата, отговорни за нарушението, която се внася от корабособственика в банка, посочена от компетентните органи на Коморските острови.

               4.4.

               Банковата гаранция е неотменима до приключване на съдебното производство. Тя се освобождава, ако производството завърши без осъждане. По същия начин в случай на решение, налагащо глоба в размер, по-малък от дадената гаранция, остатъкът се освобождава от компетентните органи на Коморските острови.

               4.5.

               Корабът се освобождава и на екипажа му се разрешава да напусне пристанището:

                           —

                           след изпълнение на задълженията, произтичащи от уреждането по взаимно съгласие; или

                           —

                           след внасяне на банковата гаранция, посочена в точка 4.3 по-горе, и нейното приемане от компетентните органи на Коморските острови до приключване на съдебното производство.


title: Решение на Съвета от 20 септември 2005 година относно подписването от името на Общността на Споразумението между Европейската общност и Кралство Дания за връчване на съдебни и извънсъдебни документи по граждански или търговски дела

text:
Важна правна забележка

|

32005D0794

Официален вестник n° L 300 , 17/11/2005 стр. 0053 - 0054 Официален вестник n° L 175 , 29/06/2006 стр. 0001 - 0002

		20050920Решение на Съветаот 20 септември 2005 годинаотносно подписването от името на Общността на Споразумението между Европейската общност и Кралство Дания за връчване на съдебни и извънсъдебни документи по граждански или търговски дела(2005/794/ЕО)СЪВЕТЪТ НА ЕВРОПЕЙСКИЯ СЪЮЗ,като взе предвид Договора за създаване на Европейската общност, и по-специално член 61, буква в) от него във връзка с член 300, параграф 2, първа алинея, първо изречение от него,като взе предвид предложението на Комисията,като има предвид, че:(1) Съгласно членове 1 и 2 от Протокола за позицията на Дания, приложен към Договора за Европейския съюз и Договора за създаването на Европейската общност, Дания не е обвързана от разпоредбите на Регламент (ЕО) № 1348/2000 на Съвета от 29 май 2000 г. относно връчването в държави-членки на съдебни и извънсъдебни документи по граждански или търговски дела [1] и не е обект на неговото прилагане.(2) Със своето Решение от 8 май 2003 г. Съветът предостави на Комисията изключителни пълномощия да договори споразумение между Европейската общност и Кралство Дания, с което разпоредбите на горепосочения регламент да се разпрострат и върху Дания.(3) Комисията от името на Общността договори такова споразумение с Кралство Дания.(4) Обединеното кралство и Ирландия съгласно член 3 от Протокола за позицията на Обединеното кралство и Ирландия, приложен към Договора за Европейския съюз и Договора за създаването на Европейската общност, участват в приемането и прилагането на настоящото решение.(5) Съгласно членове 1 и 2 от Протокола за позицията на Дания, Дания не участва в приемането на настоящото решение, то не я обвързва и не се прилага от нея.(6) Споразумението, парафирано в Брюксел на 17 януари 2005 г., следва да бъде подписано,РЕШИ:Член 1Подписването на Споразумението между Европейската общност и Кралство Дания за връчване на съдебни и извънсъдебни документи по граждански или търговски дела се одобрява от името на Общността, при условие че има решение на Съвета за сключването на посоченото споразумение.Текстът на споразумението е приложен към настоящото решение.Член 2Председателят на Съвета е оправомощен да посочи лицето/ата, упълномощено/и да подпише/ат споразумението от името на Общността при условие на неговото сключване.Съставено в Брюксел на 20 септември 2005 година.За СъветаПредседателM. Beckett[1] ОВ L 160, 30.6.2000 г., стр. 37.--------------------------------------------------


title: Решение 2007/412/ПВР на Съвета от 12 юни 2007 година за изменение на Решение 2002/348/ПВР относно сигурността във връзка с футболни срещи с международно значение

text:
               15.6.2007

               BG

               Официален вестник на Европейския съюз

               L 155/76

      РЕШЕНИЕ 2007/412/ПВР НА СЪВЕТА

   от 12 юни 2007 година
   за изменение на Решение 2002/348/ПВР относно сигурността във връзка с футболни срещи с международно значение
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за Европейския съюз, и по-специално член 30, параграф 1, букви а) и б) и член 34, параграф 2, буква в) от него,
   като взе предвид инициативата на Република Австрия (1),
   като взе предвид становището на Европейския парламент (2),
   като има предвид, че:

               (1)

               Една от целите на Европейския съюз е, inter alia, да гарантира на гражданите висока степен на защита в пространство на свобода, сигурност и правосъдие чрез разработване на общи действия между държавите-членки в областта на полицейското сътрудничество.

               (2)

               На 25 април 2002 г. Съветът прие Решение 2002/348/ПВР (3), с което във всяка държава-членка се създава национално футболно информационно звено, чиято задача е обменът на информация от полицейско естество във връзка с футболните срещи с международен характер. Посоченото решение определя задачите за изпълнение и процедурите, които трябва да спазва всяко национално футболно информационно звено.

               (3)

               Решение 2002/348/ПВР следва да бъде преразгледано и актуализирано, за да отрази натрупания през изтеклия период опит, като например Европейското първенство по футбол през 2004 г. и дадената от експертите оценка за международното полицейско сътрудничество в рамките на това първенство, както и мащабното полицейско сътрудничество, осъществявано по време на международни мачове и на двустранни оспорвани футболни срещи в Европа като цяло. През последните години постоянно нараства броят на поддръжниците на клубове, които посещават мачове в чужбина. Във връзка с това е необходимо компетентните органи да засилят сътрудничеството помежду си и да поставят на професионална основа обмена на информация, с цел да се предотвратят безредици и да се даде възможност на всяка държава-членка да извърши ефективен анализ на рисковете. Предложените изменения са резултат от придобития опит във всекидневната работа на няколко национални футболни информационни звена и би трябвало да им позволят да работят по-организирано и професионално, за да осигурят висококачествен обмен на информация.

               (4)

               Измененията не засягат действащите национални разпоредби, по-специално разпределението на правомощия между отделните органи и служби в съответните държави-членки, както не засягат и правомощията на Комисията, произтичащи от Договора за създаване на Европейската общност,

         ПРИЕ НАСТОЯЩОТО РЕШЕНИЕ:
   Член 1
   Решение 2002/348/ПВР се изменя, както следва:

               1)

               Член 2 се изменя, както следва:

                           а)

                           параграф 2 се заменя със следния текст:
                           „2.   Националното футболно информационно звено има достъп до личните данни на рисковите групи футболни поддръжници в съответствие с приложимите правила по националното и международното право.“;

                           б)

                           добавя се следният параграф:
                           „6.   Националното футболно информационно звено изготвя и периодично разпространява сред другите национални информационни звена цялостни и/или тематични оценки на свързаните с футбола безредици в национален мащаб.“

               2)

               Член 3 се изменя, както следва:

                           а)

                           първото изречение от параграф 3 се заменя със следния текст:
                           „3.   Размяната на лични данни се осъществява в съответствие с приложимите правила по националното и международното право, съгласно принципите на Конвенция № 108 на Съвета на Европа от 28 януари 1981 г. за защита на лицата при автоматизирана обработка на лични данни, а когато е уместно, и на Препоръка № R(87)15 на Комитета на министрите на Съвета на Европа от 17 септември 1987 г., която урежда използването на лични данни в полицейския сектор.“;

                           б)

                           добавя се следният параграф:
                           „4.   Обменът на информация се осъществява чрез съответните формуляри, приложени в сборника с препоръки за въвеждане в международен мащаб на полицейско сътрудничество и мерки за предотвратяване и овладяване на безредици при футболни мачове с международен характер, в които участва поне една държава-членка. Националното футболно информационно звено следи информацията, която предава, да бъде пълна и да съответства на тези формуляри.“

         Член 2
   Съветът дава оценка на изпълнението на настоящото решение най-късно до 12 юни 2010 г.
   Член 3
   Настоящото решение влиза в сила в деня след публикуването му в Официален вестник на Европейския съюз.

      Съставено в Люксембург на 12 юни 2007 година.

            За Съвета

            Председател

         W. SCHÄUBLE

      (1)  ОВ C 164, 15.7.2006 г., стр. 30.

      (2)  Становище от 22 март 2007 г. (все още непубликувано в Официален вестник).

      (3)  ОВ L 121, 8.5.2002 г., стр. 1.


title: Решение на Съвета от 3 декември 1998 година за допълване на определението на формата на престъпност „трафик на хора“ от приложението към Конвенцията за Европол (1999/С 26/05)

text:
Важна правна забележка

|

31999D0130(01)

Официален вестник n° C 026 , 30/01/1999 стр. 0021 - 0021 специално чешко издание глава 19 том 01 стр. 115  - 115 специално испанско издание глава 19 том 01 стр. 115  - 115 специално унгарско издание глава 19 том 01 стр. 115  - 115 специално литвийско издание глава 19 том 01 стр. 115  - 115 LV.ES глава 19 том 01 стр. 115  - 115 MT.ES глава 19 том 01 стр. 115  - 115 PL.ES глава 19 том 01 стр. 115  - 115 SK.ES глава 19 том 01 стр. 115  - 115 специално словенско издание глава 19 том 01 стр. 115  - 115

		19981203Решение на Съветаот 3 декември 1998 годиназа допълване на определението на формата на престъпност "трафик на хора" от приложението към Конвенцията за Европол(1999/С 26/05)СЪВЕТЪТ НА ЕВРОПЕЙСКИЯ СЪЮЗ,като взе предвид член 43, параграф 3 от Конвенцията, приета на основание член К.3 от Договора за Европейския съюз, относно създаването на Европейска полицейска служба (Конвенция за Европол) [1],като припомня постигнатото в Съвета на 4 декември 1997 г. съгласие за допълване на определението на формата на престъпност "трафик на хора" от приложението към Конвенцията за Европол;след като обсъди тази материя с Управителния съвет на Европол,РЕШИ:Член 1Определението на формата на престъпност "трафик на хора" от приложението към Конвенцията за Европол се допълни и се чете както следва:- "— "трафик на хора" е действителното и незаконно подчиняване на едно лице на волята на други лица чрез използване на насилие или заплахи, или чрез злоупотреба с власт или заблуда, особено със следните цели: експлоатация чрез проституция, форми на сексуална експлоатация и насилие над малолетни и непълнолетни, както и търговия с изоставени деца. Тези форми на експлоатация също така включват производството, продажбата или разпространението на материали с детска порнография."Член 2Настоящото решение влиза в сила на 1 януари 1999 г.Съставено в Брюксел на 3 декември 1998 година.За СъветаПредседателK. Schlögl[1] ОВ C 316, 27.11.1995 г., стр. 1.--------------------------------------------------


title: Решение на Съвета от 17 юни 1994 година относно упълномощаване на Европейската общност и Европейската общност за атомна енергия да подпишат и приемат Конвенция за определяне на Устава на Eвропейските училища

text:
Важна правна забележка

|

31994D0557

Официален вестник n° L 212 , 17/08/1994 стр. 0001 - 0002 специално финландско издание: глава 16 том 2 стр. 0081  специално шведско издание: глава 16 том 2 стр. 0081  специално чешко издание глава 16 том 01 стр. 14  - 15 специално испанско издание глава 16 том 01 стр. 14  - 15 специално унгарско издание глава 16 том 01 стр. 14  - 15 специално литвийско издание глава 16 том 01 стр. 14  - 15 LV.ES глава 16 том 01 стр. 14  - 15 MT.ES глава 16 том 01 стр. 14  - 15 PL.ES глава 16 том 01 стр. 14  - 15 SK.ES глава 16 том 01 стр. 14  - 15 специално словенско издание глава 16 том 01 стр. 14  - 15

		19940617Решение на Съветаот 17 юни 1994 годинаотносно упълномощаване на Европейската общност и Европейската общност за атомна енергия да подпишат и приемат Конвенция за определяне на Устава на Eвропейските училища(94/557/ЕО, Евратом)СЪВЕТЪТ НА ЕВРОПЕЙСКИЯ СЪЮЗ,като взе предвид Договора за създаване на Европейската общност, и по-специално член 235 от него,като взе предвид Договора за създаване на Европейската общност за атомна енергия, и по-специално член 203 от него,като взе предвид предложението на Комисията [1],като взе предвид становището на Европейския парламент [2],като има предвид, че Европейските общности са заинтересовани от предоставянето на съвместно образование на децата на техните служители в европейските училища като начин за осигуряване на правилното функциониране на институциите на Общността и за подпомагане на изпълнението на техните задачи; като има предвид, че за тази цел на 12 април 1957 г. държавите-членки учредителки подписаха Конвенцията за определяне на Устава на европейските училища;като има предвид, че на срещата на Съвета и на министъра на образованието на 31 май 1990 г., състояла се в Съвета, бе призовано за изработването на проект на нова конвенция за европейските училища с оглед осигуряване на по-голяма ефективност в работата на училищата и по-голямо признание на ролята на Общностите в това отношение;като има предвид, че участието на Общностите при прилагането на споменатата конвенция е необходимо, за да се гарантира постигането на целите на Европейската общност и на Европейската общност за атомна енергия;като има предвид, че Европейската общност и Европейската общност за атомна енергия ще участват в прилагането на конвенцията чрез упражняване на правата, произтичащи от установените в конвенцията правила, и чрез такива бъдещи действия, които те могат да предприемат в съответствие с условията на конвенцията;като има предвид, че е съответно необходимо Европейските общности да подпишат посочената конвенция;като има предвид, че единствените правомощия за действие, валидни за приемането на това решение са тези, установени в член 235 от Договора за създаване на Европейската общност и в член 203 от Договора за създаване на Европейската общност за атомна енергия,РЕШИ:Член 1Конвенцията за определяне на Устава на европейските училища с настоящото решение се одобрява от страна на Европейската общност и на Европейската общност за атомна енергия.Тук се прилага текстът на конвенцията.Член 2С настоящото председателят на Съвета е упълномощен да назначи лице или лица, оправомощени да подпишат конвенцията, с което се обвързват Европейската общност и Европейската общност за атомна енергия, и да посочи лицето, оправомощено да депозира инструмента за одобряване в съответствие с член 33 от конвенцията.Съставено в Люксембург на 17 юни 1994 година.За СъветаПредседателTh. Mikroutsikos[1] ОВ C 93, 2.4.1993 г., стр. 1.[2] ОВ C 128, 9.5.1994 г.--------------------------------------------------


title: 2009/434/ЕО: Решение на Съвета от 25 май 2009 година за изменение на Решение 2006/493/ЕО за установяване сумата на помощта от Общността, отпусната за развитие на селските райони за периода от 1 януари 2007 г. до 31 декември 2013 г. , нейната разбивка по години и минималната сума, която следва да бъде съсредоточена в райони, допустими по цел Сближаване

text:
               9.6.2009

               BG

               Официален вестник на Европейския съюз

               L 144/25

      РЕШЕНИЕ НА СЪВЕТА

   от 25 май 2009 година
   за изменение на Решение 2006/493/ЕО за установяване сумата на помощта от Общността, отпусната за развитие на селските райони за периода от 1 януари 2007 г. до 31 декември 2013 г., нейната разбивка по години и минималната сума, която следва да бъде съсредоточена в райони, допустими по цел „Сближаване“
   (2009/434/ЕО)
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за създаване на Европейската общност,
   като взе предвид Регламент (ЕО) № 1698/2005 на Съвета от 20 септември 2005 г. относно подпомагане на развитието на селските райони от Европейския земеделски фонд за развитие на селските райони (ЕЗФРСР) (1), и по-специално член 69, параграф 1 от него,
   като взе предвид предложението на Комисията,
   като има предвид, че:

               (1)

               Решение 2006/493/ЕО (2) установява сумата на помощта от Общността, отпусната за развитие на селските райони за периода от 1 януари 2007 г. до 31 декември 2013 г., нейната разбивка по години и минималната сума, която следва да бъде съсредоточена в районите, допустими по цел „Сближаване“.

               (2)

               На срещата си на 11 и 12 декември 2008 г. Европейският съвет одобри Европейски план за икономическо възстановяване (ЕПИВ), който предвижда предприемането на приоритетни действия, насочени към ускорено адаптиране на икономиките на държавите-членки към настоящите предизвикателства.

               (3)

               ЕПИВ се основава на стимулиране, което съответства общо на около 1,5 % от БВП на Европейския съюз (приблизително 200 млрд. евро). От споменатата сума 1 020 млн. евро следва да се предоставят на всички държави-членки в рамките на Европейския земеделски фонд за развитие на селските райони с оглед развитие на широколентов интернет в селските райони и активизиране на проектите, свързани с приоритетите съгласно член 16а, параграф 1, букви а)—е) от Регламент (ЕО) № 1698/2005. Съгласно Декларацията на Европейския парламент, Съвета и Комисията относно финансирането на проекти в областта на енергетиката и на широколентовия интернет, както и относно прегледа на състоянието на ОСП в рамките на Европейския план за икономическо възстановяване (3) през 2009 г. следва да бъдат предоставени 600 млн. евро, като 420 млн. евро следва да се заделят чрез компенсационен механизъм при съгласуването на бюджетната процедура на Общността за 2010 г. и да бъдат налични през 2010 г.

               (4)

               Решение 2006/493/ЕО следва да бъде съответно изменено,

         РЕШИ:
   Член 1
   Приложението към Решение 2006/493/ЕО се заменя с текста на приложението към настоящото решение.
   Член 2
   Настоящото решение се прилага от 1 януари 2009 г.

      Съставено в Брюксел на 25 май 2009 година.

            За Съвета

            Председател

         J. ŠEBESTA

      (1)  ОВ L 277, 21.10.2005 г., стр. 1.

      (2)  ОВ L 195, 15.7.2006 г., стр. 22.

      (3)  ОВ С 108, 12.5.2009 г., стр. 1.

      ПРИЛОЖЕНИЕ

            „ПРИЛОЖЕНИЕ

               Обща сума на бюджетните кредити за поети задължения за периода 2007—2013 г. (постоянни цени за 2004 г.), разбивка по години и минимална сума, която следва да бъде съсредоточена в районите, допустими по цел „Сближаване“ (1)

                        Цени за 2004 г. в евро (2)

                        2007 г.

                        2008 г.

                        2009 г.

                        2010 г.

                        2011 г.

                        2012 г.

                        2013 г.

                        Общо

                        Обща сума за ЕС-25 плюс България и Румъния

                        9 325 497 783

                        10 788 767 263

                        11 058 446 242

                        10 651 531 634

                        9 824 886 713

                        9 588 187 168

                        9 356 225 581

                        70 593 542 384

                        Минимална сума, отпускана за районите, допустими по цел „Сближаване“

                        27 676 975 284

               Обща сума на бюджетните кредити за поети задължения за периода 2007—2013 г. (текущи цени), разбивка по години и минимална сума, която следва да бъде съсредоточена в районите, допустими по цел „Сближаване“ (3)

                        Текущи цени в евро (4)

                        2007 г.

                        2008 г.

                        2009 г.

                        2010 г.

                        2011 г.

                        2012 г.

                        2013 г.

                        Общо

                        Обща сума за ЕС-25 плюс България и Румъния

                        9 896 292 851

                        11 678 108 653

                        12 209 418 209

                        11 995 354 634

                        11 285 706 554

                        11 234 089 442

                        11 181 555 662

                        79 480 526 005

                        Минимална сума, отпускана за районите, допустими по цел „Сближаване“

                        31 232 644 963

         (1)  Преди модулацията и другите прехвърляния от свързаните с пазара разходи и преки плащания по Общата селскостопанска политика за развитие на селските райони.

         (2)  Сумите са закръглени до най-близката цифра в евро.

         (3)  Преди модулацията и другите прехвърляния от свързаните с пазара разходи и преки плащания по Общата селскостопанска политика за развитие на селските райони.

         (4)  Сумите са закръглени до най-близката цифра в евро.“


title: 2012/87/ЕС: Решение на Съвета от 10 февруари 2012 година за назначаване на заместник-член от Испания в Комитета на регионите

text:
               15.2.2012

               BG

               Официален вестник на Европейския съюз

               L 41/18

         РЕШЕНИЕ НА СЪВЕТА
   от 10 февруари 2012 година
   за назначаване на заместник-член от Испания в Комитета на регионите
   (2012/87/ЕС)
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за функционирането на Европейския съюз, и по-специално член 305 от него,
   като взе предвид предложението на правителството на Испания,
   като има предвид, че:

               (1)

               На 22 декември 2009 г. и на 18 януари 2010 г. Съветът прие решения 2009/1014/ЕС (1) и 2010/29/ЕС (2) за назначаване на членове и заместник-членове на Комитета на регионите за периода от 26 януари 2010 г. до 25 януари 2015 г.

               (2)

               След изтичането на мандата на г-жа Cristina Elena TENIENTE SÁNCHEZ се освободи едно място за заместник-член,

         ПРИЕ НАСТОЯЩОТО РЕШЕНИЕ:
   Член 1
   Назначава се за заместник-член на Комитета на регионите за остатъка от мандата, а именно до 25 януари 2015 г.:

               —

               г-жа María Isabel NIETO FERNÁNDEZ, Secretaria Técnica de Acción Exterior de la Junta de Extremadura.

         Член 2
   Настоящото решение влиза в сила в деня на приемането му.

      Съставено в Брюксел на 10 февруари 2012 година.

            За Съвета

            Председател

         C. ANTORINI

      (1)  ОВ L 348, 29.12.2009 г., стр. 22.

      (2)  ОВ L 12, 19.1.2010 г., стр. 11.


title: Решение на Съвета от 27 февруари 2006 година за сключване от страна на Европейската общност и нейните държави-членки на протокол към Споразумението между Европейската общност, от една страна, и Конфедерация Швейцария, от друга страна, за свободното движение на лица, що се отнася до участието, като договорни страни, на Република Чехия, Република Естония, Република Кипър, Република Латвия, Република Литва, Република Унгария, Република Малта, Република Полша, Република Словения и Словашката република след присъединяването им към Европейския съюз

text:
Важна правна забележка

|

32006D0245

Официален вестник n° L 089 , 28/03/2006 стр. 0028 - 0029

		20060227Решение на Съветаот 27 февруари 2006 годиназа сключване от страна на Европейската общност и нейните държави-членки на протокол към Споразумението между Европейската общност, от една страна, и Конфедерация Швейцария, от друга страна, за свободното движение на лица, що се отнася до участието, като договорни страни, на Република Чехия, Република Естония, Република Кипър, Република Латвия, Република Литва, Република Унгария, Република Малта, Република Полша, Република Словения и Словашката република след присъединяването им към Европейския съюз(2006/245/ЕО)СЪВЕТЪТ НА ЕВРОПЕЙСКИЯ СЪЮЗ,като взе предвид Договора за създаване на Европейската общност, и по специално член 310, във връзка с член 300, параграф 2, първа алинея, второ изречение и член 300, параграф 3, втора алинея от него,като взе предвид Акта за присъединяване, приложен към Договора за присъединяване от 2003 г., и по-специално член 6, параграф 2 от него,като взе предвид предложението на Комисията,като взе предвид становището на Европейския парламент [1],като има предвид, че:(1) Предвид правомощието, предоставено на Комисията на 5 май 2003 г., преговорите с Конфедерация Швейцария за протокол към Споразумението между Европейската общност и нейните държави-членки, от една страна, и Конфедерация Швейцария, от друга страна, за свободното движение на лица относно участието, като договорни страни, на Република Чехия, Република Естония, Република Кипър, Република Латвия, Република Литва, Република Унгария, Република Малта, Република Полша, Република Словения и Словашката република след присъединяването им към Европейския съюз, са приключени.(2) Съгласно решение на Съвета от 26 октомври 2004 г. и предвид сключването му към по-късна дата, протоколът е подписан от страна на Европейската общност и нейните държави-членки на 26 октомври 2004 г.(3) Протоколът следва да бъде одобрен,РЕШИ:Член 1С настоящото протоколът към Споразумението между Европейската общност и нейните държави-членки, от една страна, и Конфедерация Швейцария, от друга страна, за свободното движение на лица, относно участието като договорни страни на Република Чехия, Република Естония, Република Кипър, Република Латвия, Република Литва, Република Унгария, Република Малта, Република Полша, Република Словения и Република Словакия, след присъединяването им към Европейския съюз, се одобрява от името на Европейската общност и нейните държави-членки.Текстът на протокола е приложен към настоящото решение.Член 2Председателят на Съвета извършва нотификацията, предвидена по член 6 от споразумението, от името на Европейската общност и нейните държави-членки [2].Съставено в Брюксел на 27 февруари 2006 година.За СъветаПредседателU. Plassnik[1] Все още непубликувано в Официален вестник.[2] Датата на влизане в сила на протокола ще бъде публикувана в Официален вестник на Европейския съюз от Генералния секретариат на Съвета.--------------------------------------------------


title: 2013/596/ЕС: Решение на Европейския парламент от 17 април 2013 година относно освобождаването от отговорност във връзка с изпълнението на бюджета на Европейската фондация за обучение за финансовата 2011 година

text:
               16.11.2013

               BG

               Официален вестник на Европейския съюз

               L 308/289

      РЕШЕНИЕ НА ЕВРОПЕЙСКИЯ ПАРЛАМЕНТ

   от 17 април 2013 година
   относно освобождаването от отговорност във връзка с изпълнението на бюджета на Европейската фондация за обучение за финансовата 2011 година
   (2013/596/ЕС)
   ЕВРОПЕЙСКИЯТ ПАРЛАМЕНТ,

               —

               като взе предвид окончателните годишни отчети на Европейската фондация за обучение за финансовата 2011 година,

               —

               като взе предвид доклада на Сметната палата относно годишните отчети на Европейската фондация за обучение за финансовата 2011 година, придружен от отговорите на Фондацията (1),

               —

               като взе предвид препоръката на Съвета от 12 февруари 2013 г. (05753/2013 – C7-0041/2013),

               —

               като взе предвид член 319 от Договора за функционирането на Европейския съюз,

               —

               като взе предвид Регламент (ЕО, Евратом) № 1605/2002 на Съвета от 25 юни 2002 г. относно Финансовия регламент, приложим за общия бюджет на Европейските общности (2), и по-специално член 185 от него,

               —

               като взе предвид Регламент (ЕС, Евратом) № 966/2012 на Европейския парламент и на Съвета от 25 октомври 2012 г. относно финансовите правила, приложими за общия бюджет на Съюза и за отмяна на Регламент (ЕО, Евратом) № 1605/2002 на Съвета (3), и по-специално член 208 от него,

               —

               като взе предвид Регламент (ЕО) № 1339/2008 на Европейския парламент и на Съвета от 16 декември 2008 г. за създаване на Европейска фондация за обучение (4), и по-специално член 17 от него,

               —

               като взе предвид Регламент (ЕО, Евратом) № 2343/2002 на Комисията от 19 ноември 2002 г. относно рамковия Финансов регламент за органите, посочени в член 185 от Регламент (ЕО, Евратом) № 1605/2002 на Съвета относно Финансовия регламент, приложим за общия бюджет на Европейските общности (5), и по-специално член 94 от него,

               —

               като взе предвид член 77 и приложение VI към своя правилник,

               —

               като взе предвид доклада на комисията по бюджетен контрол и становището на комисията по заетост и социални въпроси (A7-0080/2013),

               1.

               Освобождава от отговорност директора на Европейската фондация за обучение във връзка с изпълнението на бюджета на Фондацията за финансовата 2011 година.

               2.

               Представя своите забележки в резолюцията по-долу.

               3.

               Възлага на своя председател да предаде настоящото решение, както и резолюцията, която е неразделна част от него, на директора на Европейската фондация за обучение, на Съвета, Комисията и Сметната палата и да осигури публикуването им в Официален вестник на Европейския съюз (серия L).

            Председател

         Martin SCHULZ

            Генерален секретар

         Klaus WELLE

      (1)  ОВ C 388, 15.12.2012 г., стр. 165.

      (2)  ОВ L 248, 16.9.2002 г., стр. 1.

      (3)  ОВ L 298, 26.10.2012 г., стр. 1.

      (4)  ОВ L 354, 31.12.2008 г., стр. 82.

      (5)  ОВ L 357, 31.12.2002 г., стр. 72.

         РЕЗОЛЮЦИЯ НА ЕВРОПЕЙСКИЯ ПАРЛАМЕНТ

      от 17 април 2013 година
      съдържаща забележките, които са неразделна част от решението относно освобождаването от отговорност във връзка с изпълнението на бюджета на Европейската фондация за обучение за финансовата 2011 година
      ЕВРОПЕЙСКИЯТ ПАРЛАМЕНТ,

                  —

                  като взе предвид окончателните годишни отчети на Европейската фондация за обучение за финансовата 2011 година,

                  —

                  като взе предвид доклада на Сметната палата относно годишните отчети на Европейската фондация за обучение за финансовата 2011 година, придружен от отговорите на Фондацията (1),

                  —

                  като взе предвид препоръката на Съвета от 12 февруари 2013 г. (05753/2013 – C7-0041/2013),

                  —

                  като взе предвид член 319 от Договора за функционирането на Европейския съюз,

                  —

                  като взе предвид Регламент (ЕО, Евратом) № 1605/2002 на Съвета от 25 юни 2002 г. относно Финансовия регламент, приложим за общия бюджет на Европейските общности (2), и по-специално член 185 от него,

                  —

                  като взе предвид Регламент (ЕС, Евратом) № 966/2012 на Европейския парламент и на Съвета от 25 октомври 2012 г. относно финансовите правила, приложими за общия бюджет на Съюза и за отмяна на Регламент (ЕО, Евратом) № 1605/2002 на Съвета (3), и по-специално член 208 от него,

                  —

                  като взе предвид Регламент (ЕО) № 1339/2008 на Европейския парламент и на Съвета от 16 декември 2008 г. за създаване на Европейска фондация за обучение (4), и по-специално член 17 от него,

                  —

                  като взе предвид Регламент (ЕО, Евратом) № 2343/2002 на Комисията от 19 ноември 2002 г. относно рамковия Финансов регламент за органите, посочени в член 185 от Регламент (ЕО, Евратом) № 1605/2002 на Съвета относно Финансовия регламент, приложим за общия бюджет на Европейските общности (5), и по-специално член 94 от него,

                  —

                  като взе предвид член 77 и приложение VI към своя правилник,

                  —

                  като взе предвид доклада на комисията по бюджетен контрол и становището на комисията по заетост и социални въпроси (A7-0080/2013),

                  A.

                  като има предвид, че Европейската фондация за обучение („Фондацията“), със седалище в Торино, е създадена с Регламент (ЕИО) № 1360/90 на Съвета (6);

                  Б.

                  като има предвид декларацията на Сметната палата, че е получила достатъчна увереност, че годишните отчети на Фондацията за финансовата 2011 година са надеждни и че свързаните с тях операции са законосъобразни и редовни;

                  В.

                  като има предвид, че на 10 май 2012 г. Парламентът освободи директора на Фондацията от отговорност във връзка с изпълнението на бюджета на Фондацията за финансовата 2010 година (7) и в своята резолюция, придружаваща решението за освобождаване от отговорност, наред с другото:

                              —

                              призова Фондацията и Комисията да информират органа по освобождаване от отговорност относно действителния размер на вноската, предоставена на Фондацията за финансовата 2010 година,

                              —

                              настоятелно призова Фондацията да съсредоточи усилията си върху ефективното по отношение на разходите отчитане, като включва в отчетите данни от значение за управителния съвет и главните заинтересовани страни, които им позволяват да следят работата на Фондацията,

                              —

                              призова Фондацията да изпълни останалите препоръки на службата за вътрешен одит от предходните одити,

                              —

                              призова Фондацията да информира органа по освобождаване от отговорност за преразглеждането на първоначалния бюджет на Фондацията за 2010 г.;

                  Г.

                  като има предвид, че бюджетните кредити за поети задължения (8) в бюджета за 2011 г. бяха в размер на 20 350 000 EUR, а бюджетните кредити за плащания – 19 850 000 EUR;

                  Д.

                  като има предвид, че общата вноска на Съюза за бюджета на Фондацията за 2011 г. беше 19 850 000 EUR в сравнение с 19 297 822 EUR през 2010 г., което е увеличение с 2,86 %;

                  Е.

                  като има предвид, че в края на 2011 г. Фондацията е отбелязала положителен бюджетен резултат от 117 686,58 EUR;

         Бюджетно и финансово управление

                  1.

                  Припомня, че общата вноска на Съюза за Фондацията за 2011 г. възлезе на 19 850 000 EUR.

                  2.

                  Призова Фондацията и Комисията да информират органа по освобождаване от отговорност относно действителния размер на вноската, предоставена на Фондацията за финансовата 2011 година, тъй като от годишните отчети на Фондацията не е много ясно какъв е той.

                  3.

                  Припомня, че Фондацията трябва да възстанови общо 117 686,58 EUR на Комисията, която сума е бюджетният резултат за 2011 г.

                  4.

                  Отбелязва въз основа на годишния отчет за дейността на Фондацията, че тя е постигнала коефициент на изпълнение на поетите задължения от 99,69 %, сходен на коефициента на изпълнение от 2010 г., но по-висок в номинално изражение.

                  5.

                  Установява въз основа на годишния отчет за дейността на Фондацията, че тя е коригирала своя бюджет веднъж през 2011 г., за да включи целеви приходи (286 284,28 EUR от предишни години и 4 522,81 EUR от начислена лихва), които обикновено са неопределени към момента на приемане на бюджета (ноември 2010 г. за бюджета за 2011 г.).

                  6.

                  Отбелязва, че според Фондацията нейното управление на касовите ресурси се ръководи от меморандум за разбирателство с отговарящата за нея ГД „Образование и култура“, която определя ясни критерии за изплащането на субсидията въз основа на строги изисквания по отношение на паричните потоци; отбелязва освен това, че след посещението на Сметната палата през ноември 2012 г. Фондацията планира да изготви и приеме официална политика по отношение на касовите ресурси през 2013 г.; призовава Фондацията да информира органа по освобождаване от отговорност за действията, които е предприела за приемането на официална политика по отношение на управлението на касовите ресурси с цел да намали до минимум и да разпредели финансовия риск, като същевременно се стреми към добра възвръщаемост.

         Трансфери и преноси

                  7.

                  Установява въз основа на годишния отчет за дейността на Фондацията, че като се включат плащанията за оперативни бюджетни кредити за поети задължения, пренесени от 2010 г., тя е постигнала коефициент на изпълнение от 99,8 % по отношение на бюджетните кредити за плащания в размер на 19 850 000 EUR за 2011 г. спрямо 96,5 % през 2010 г. и 90 % през 2009 г.

                  8.

                  Установява въз основа на годишния отчет за дейността на Фондацията, че тя е намалила бюджетните трансфери на 12 през 2011 г. спрямо 15 през 2010 г. и 33 през 2009 г.; отчита, че Фондацията е пренесла 13,1 % от сумите, за които е поела бюджетни задължения през 2011 г., спрямо 12,8 % през 2010 г. и 17 % през 2009 г.

                  9.

                  Отбелязва, че коефициентът на пренос на оперативните дейности – многогодишни бюджетни кредити (неизпълнени поети задължения) е 33 %, докато административният пренос за едногодишните бюджетни кредити е 3,9 %.

                  10.

                  Отбелязва, че след прегледа на дейността и разпределението на бюджетните средства Фондацията предложи преразпределение на бюджетните средства за укрепване на оперативните дейности, изразяващо се в трансфер на бюджетни кредити за поети задължения и плащания от дял I към дялове II и III в размер на 147 340 EUR.

         Обществени поръчки

                  11.

                  Установява, че в областта на обществените поръчки към 31 декември 2011 г. девет процедури са били отменени, подписани са 38 договора, а 104 договора са били в процес на изпълнение.

         Помещения

                  12.

                  Установява въз основа на доклада на Сметната палата, че положението със сградата на Фондацията е незадоволително и води до риск от прекъсване на нейните дейности; призовава Фондацията да продължи да полага усилия за постигането на задоволително решение и да информира органа по освобождаване от отговорност за действията, които е предприела за отстраняване на тези слабости; отбелязва, че понастоящем Фондацията е в процес на подписване на новия договор за услуги с региона, който е предвиден — съгласно споразумението между страните — за края на февруари 2013 г.

         Човешки ресурси

                  13.

                  Отбелязва въз основа на годишния отчет за дейността на Фондацията, че в края на 2011 г. тя е имала шест свободни длъжности в щатното разписание спрямо четири в края на 2010 г.

                  14.

                  Отбелязва, че сега броят на служителите на Фондацията е 125, като през 2011 г. седем служители са били назначени, а 10 са напуснали.

                  15.

                  Отбелязва въз основа на годишния отчет за дейността на Фондацията, че броят на длъжностите за изпълнение на мандата на Фондацията е, както следва:

                              —

                              90 временни длъжности,

                              —

                              32 договорно наети лица и местни служители,

                              —

                              двама местни служители, и

                              —

                              един командирован национален експерт.

         Резултати от дейността

                  16.

                  Отбелязва въз основа на годишния отчет за дейността на Фондацията, че тя е изготвила преразгледан списък с корпоративни показатели за изпълнението с цел да се повиши въздействието и измеримостта на нейните цели и да се осигурят данни за резултатите на Фондацията на агрегирано равнище във връзка с нейната основна дейност и нейната работа.

                  17.

                  Отбелязва освен това, че Фондацията е разработила проект за „контролно табло“, чиято цел е представяне на основни данни „в реално време“ с оглед всекидневното наблюдение на дейностите на Фондацията и в частност с оглед тяхното управление и отчитане.

                  18.

                  Отчита, че Фондацията успешно е продължила втората година от Процеса от Торино, който предоставя сбит, основан на документи и задълбочен анализ на реформата в професионалното обучение и в обучението във всяка държава, включително определяне на основните тенденции, предизвикателства, ограничения, добри практики и възможности в политиката, с конференцията за консолидиране на констатациите от анализите от 2010 г. и споразумение относно Декларацията от Торино, както и инициативата Torinet за изграждане на капацитет за основано на факти разработване на политики.

         Сътрудничество с Европейския център за развитие на професионалното обучение (Cedefop)

                  19.

                  Отбелязва, че през ноември 2009 г. споразумението за сътрудничество между Фондацията и Cedefop беше подновено за периода 2010—2013 г.; отчита, че всяка година в контекста на рамката за сътрудничество Фондацията и Cedefop изготвят съвместна работна програма, която се прилага към работните програми на всяка от агенциите; приветства намерението на Фондацията да докладва по-подробно относно изпълнението на тази съвместна работна програма в бъдещите годишни отчети за дейността.

                  20.

                  Установява, че през 2011 г. Фондацията и Cedefop са систематизирали допълнително своето сътрудничество, за да реализират максимални ползи в рамките на предоставените им мандати, вследствие на което са били организирани семинари за обмен на знания, сътрудничество в областта на развитието на квалификациите, прилагането на общите инструменти на Съюза и сътрудничество по подготовката за докладването на напредъка на страните кандидатки през 2012 г., като част от последващите действия във връзка със съобщението от срещата в Брюж относно засиленото европейско сътрудничество в областта на професионалното образование и обучение.

                  21.

                  Приканва Комисията, съвместно с Фондацията, Европейския център за развитие на професионалното обучение, Европейската фондация за подобряване на условията на живот и труд и Европейската агенция за безопасност и здраве при работа, да проучи допълнително съществуващите взаимодействия между тези агенции и да докладва на органа по освобождаване от отговорност относно възможностите за задълбочаване на интеграцията между тези четири агенции; приканва тези агенции и Комисията да преценят дали едно по-тясно сътрудничество би могло да доведе до икономии от мащаба и оптимизиране на резултатите от тяхната дейност.

         Вътрешен одит

                  22.

                  Отчита, че службата за вътрешен одит е предприела оперативен одит и одит на съответствието на външната и вътрешната комуникация във Фондацията през 2011 г.; отбелязва в частност, че службата за вътрешен одит е отправила 14 препоръки, никоя от които не е била определена като „критична“ или „много важна“; отбелязва освен това, че 12 препоръки са били определени като „важни“, а една – като „желателна“.

                  23.

                  Призова при тези обстоятелства Фондацията да изпълни препоръките на службата за вътрешен одит.

                  24.

                  По отношение на други забележки, придружаващи решението за освобождаване от отговорност, които имат хоризонтален характер, препраща към своята резолюция от 17 април 2013 г. (9) относно резултатите от дейността, финансовото управление и контрола на агенциите.

         (1)  ОВ C 388, 15.12.2012 г., стр. 165.

         (2)  ОВ L 248, 16.9.2002 г., стр. 1.

         (3)  ОВ L 298, 26.10.2012 г., стр. 1.

         (4)  ОВ L 354, 31.12.2008 г., стр. 82.

         (5)  ОВ L 357, 31.12.2002 г., стр. 72.

         (6)  ОВ L 131, 23.5.1990 г., стр. 1.

         (7)  ОВ L 286, 17.10.2012 г., стр. 238.

         (8)  Годишни отчети за 2011 г., стр. 13.

         (9)  Приети текстове, P7_TA(2013)0134 (вж. страница 374 от настоящия брой на Официален вестник).